Meer as 1 miljoen Oekraïners keer terug na hul land | Maroela Media
Die ma van 'n Oekraïnse soldaat by sy doodskis. (Foto: Yuriy Dyachyshyn / AFP)
Minstens 1,1 miljoen Oekraïners het al na hul land teruggekeer sedert Rusland se gewelddadige inval in Februarie vanjaar.
Dié syfer is Woensdag tydens 'n mediakonferensie deur Andriy Demchenko, 'n woordvoerder vir Kiëf se grensmag, bekendgemaak.
Demchenko het egter nie gespesifiseer hoeveel terugkerendes vroeër weens die oorlog uit die land gevlug het nie. Hy het ook gesê dat sowat 2 000 mense in hegtenis geneem is nadat hulle die land onwettig probeer ingaan het.
Maroela Media het vroeër berig dat meer as vyf miljoen mense, van wie die meeste vroue en kinders, al oor landsgrense en na buurlande gevlug het sedert die oorlog uitgebreek het. Dié uittog is as Europa se snelgroeiendste vlugtelingkrisis sedert die Tweede Wêreldoorlog bestempel.
Kiëf se burgemeester, Vitali Klitschko, het vroeër vandeesmaand aan vlugtelinge gesê om nog nie terug te keer huis toe nie, aangesien Rusland steeds die hoofstad met missielaanvalle teiken.
Daar is intussen aangekondig dat die beleërde hawestad Marioepol "binne ure kan val".
"Die vyand oortref ons met tien teen een," het Serhiy Volyna van die 36ste afsonderlike marinebrigade gesê. Daar word nou volgens 'n ooreenkoms met Russiese magte beplan om 'n veilige roete oop te stel sodat burgerlikes uit Marioepol kan vlug. Volgens die adjunkpremier, Iryna Vereshchuk, sluit dié ooreenkoms vroue, kinders en bejaardes in. Meer as 140 burgerlikes en vyf Oekraïense manskappe wat hulle oorgegee het, is reeds uit Marioepol verwyder.
My hart breek vir hierdie mense …
Oorlog bly maar lelik! Kan maar net vir die mense bid.
Hoekom 'n ooreenkoms met die moordenaar en sy verkragter troepe? Poetin moet liewers onttrek en begin herstel aan die skade!